*Anexa I la H.C.L.M. nr. \_\_\_\_\_\_\_\_\_\_\_\_*

**REGULAMENT**

**privind condițiile de utilizare a trotinetelor pe domeniul public al Municipiului Târgu Mureș**

**CAPITOLUL I**

**DISPOZIȚII GENERALE**

**Art. 1.**

**(1)** Prezentul Regulament stabilește condițiile de utilizare a trotinetelor pe domeniul public al Municipiului Târgu Mureș de către operatorii de flote de trotinete electrice și de către utilizatorii acestora.

**(2)** Prezentul Regulament este elaborat în conformitate cu prevederile următoarelor acte normative:

a) O.U.G. nr. 57/2019 privind Codul Administrativ, cu modificările și completările ulterioare;

b) H.C.L.M. nr. 403/2021 privind taxe speciale și tarife, aplicate de către Serviciul public – Administrația domeniului public, pentru anul 2022, precum și instituirea unor sancțiuni contravenționale;

c) O.U.G. nr. 195/2002 privind circulația pe drumurile publice, republicată, cu modificările și completările ulterioare;

d) H.G. nr. 1391/2006 pentru aprobarea Regulamentului de aplicare a Ordonanței de urgență a Guvernului nr. 195/2002 privind circulația pe drumurile publice, cu modificările și completările ulterioare;

e) Ordonanța Guvernului nr. 2/2001 privind regimul juridic al contravențiilor, cu modificările și completările ulterioare;

f) Ordonanța Guvernului nr. 71/2002 privind organizarea şi funcţionarea serviciilor publice de administrare a domeniului public şi privat de interes local;

g) Legea nr. 155/2010 a Poliției Locale, republicată, cu modificările și completările ulterioare;

**Art. 2.** Prezentul Regulament se aplică atât operatorilor de flote de trotinete electrice cât și utilizatorilor acestor vehicule individuale, închiriate prin intermediul unei platforme online, în regim self-service.

**Art. 3.** În înțelesul prezentului Regulament, termenii și expresiile de mai jos au următoarele semnificații:

a) **trotinetă electrică** – vehiculul cu două sau trei roţi şi ghidon, utilizat pentru transportul unei singure persoane, care nu este prevăzut cu loc şezând sau care este echipat cu un loc şezând pentru conducător, al cărui punct de şedere de referinţă se află la o înălţime mai mică sau egală cu 540 mm, în cazul celor cu două roţi, respectiv, la o înălţime mai mică sau egală cu 400 mm, în cazul celor cu trei roţi, a cărui viteză maximă prin construcţie este mai mare de 6 km/h, dar nu depăşeşte 25 km/h şi care este echipat cu motor electric. Punctul de şedere de referinţă are înţelesul prevăzut în Regulamentul (UE) nr. 168/2013 al Parlamentului European şi al Consiliului din 15 ianuarie 2013;

b) **pistă pentru biciclete** – subdiviziunea părţii carosabile, a trotuarului ori a acostamentului sau pistă separată de drum, special amenajată, semnalizată şi marcată corespunzător, destinată numai circulaţiei bicicletelor şi trotinetelor electrice;

c) **drum public** – orice cale de comunicaţie terestră, cu excepţia căilor ferate, special amenajată

pentru traficul pietonal sau rutier, deschisă circulaţiei publice. Drumurile care sunt închise circulaţiei publice sunt semnalizate la intrare cu inscripţii vizibile;

d) **parte carosabilă** – porţiunea din platforma drumului destinată circulaţiei vehiculelor; un drum poate cuprinde mai multe părţi carosabile complet separate una de cealaltă printr-o zonă despărţitoare sau prin diferenţa de nivel;

e) **trotuar** – spaţiul longitudinal situat în partea laterală a drumului, separat în mod vizibil de partea carosabilă prin diferenţă sau fără diferenţă de nivel, destinat circulaţiei pietonilor;

f) **zona pietonală** – perimetrul care cuprinde una sau mai multe străzi rezervate circulaţiei pietonilor, unde accesul vehiculelor este supus unor reguli speciale de circulaţie, având intrările şi ieşirile semnalizate în conformitate cu prevederile legale;

g) **operator de flotă de trotinete electrice** – agent economic care desfășoară activități de închiriere a trotinetelor electrice prin intermediul unei platforme online, în regim self-service,

h) **amplasare** - așezarea trotinetelor electrice în anumite locații/stații special amenajate;

i) **staționare** - oprirea trotinetei electrice pe domeniul public pentru o durată de peste 5 minute.

j) **parcare** – așezarea trotinetelor electrice în stații, respectiv spații special amenajate pentru trotinete pe domeniul public.

**CAPITOLUL II**

**Reguli privind utilizarea trotinetelor electrice pe domeniul public și drumurile publice, de**

**pe raza Municipiului Târgu Mureș**

**Art. 4.**

**(1)** Circulația trotinetelor electrice pe drumurile publice se face în conformitate cu prevederile O.U.G. nr. 195/2002 privind circulația pe drumurile publice, cu modificările și completările ulterioare, pe pistele de biciclete, iar în lipsa acestora, pe sectoarele de drum unde viteza maximă admisă pentru circulația vehiculelor este de 50 km/h.

**(2)** Utilizatorii trotinetelor electrice vor circula în locurile permise fără îngreunarea circulației celorlalți participanți la trafic, cu o viteză adaptată pentru desfășurarea în siguranță a circulației.

**Art. 5.**

**(1)** Amplasarea și utilizarea pe domeniul public a trotinetelor electrice de către operatorii de flote de trotinete electrice (*în continuare denumiți operatori*) autorizați în condițiile prezentului regulament este permisă doar cu avizul Serviciului Public Administrația Domeniului Public și în baza autorizației/avizului de funcționare emis de Direcția activități social-culturale, patrimoniale și comerciale, din cadrul Municipiului Târgu Mureș.

**(2)** Amplasarea flotelor de trotinete electrice de către operatori este permisă doar în anumite locuri special amenajate (locații/stații), semnalizate corespunzător, cu marcaje și indicatoare.

**(3)** Semnalizarea locurilor special amenajate conform alin. (2) este în sarcina operatorului.

**Art. 6.**

**(1)** Amplasarea sau staționarea trotinetelor electrice de către operatori și utilizatori se efectuează astfel încât să nu afecteze fluența si siguranța circulației pietonale, să nu pună în pericol viața și integritatea corporală a persoanelor și să nu aducă prejudicii proprietății publice ori private.

**(2)** Autoritățile locale pot solicita operatorilor de trotinete electrice limitarea accesului trotinetelor electrice în zone interzise accesului public, fără a crea un regim de acces inferior bicicletelor sau utilizatorilor privați de trotinete electrice și în toate zonele și spațiile în care se periclitează siguranța și desfășurarea fluentă a traficului rutier și/sau pietonal.

**(3)** Amplasarea/staționarea trotinetelor este permisă pe zonele pietonale, în locații retrase care să nu împiedice accesul la diverse amenajări precum: fântâni arteziene, vestigii, accese în școli, spitale, spații comerciale și turistice, pe lungimea stațiilor de transport în comun, căi de acces auto/pietonale, zone în care sunt amplasate terase, șantiere în lucru etc.

**(4)** În anumite situații precum: condiții meteo nefavorabile, organizarea de evenimente publice, situații de urgență, demararea unor lucrări la infrastructură publică și alte asemenea situații, operatorii au obligația de a ridica trotinetele electrice de pe domeniul public din zona vizată pe o durată determinată, notificată de către autoritatea publică locală, locația/stația fiind relocată pe acea durată fără dreptul de a solicita despăgubiri în acest sens.

**(5)** Autoritatea locală poate solicita operatorului limitarea vitezei maxime a trotinetelor electrice în anumite zone afectate de un flux intens al circulației.

**Art. 7.** Amplasarea sau staționarea trotinetelor se efectuează având în vedere ca lățimea minimă a trotuarului lăsată la dispoziția pietonilor trebuie să fie de cel puțin un metru. Proiecția trotinetei electrice va fi exclusiv pe trotuar.

**CAPITOLUL III**

**Procedura de avizare a amplasării trotinetelor electrice pe domeniul public de către operatori**

**Art. 8.**

**(1)** Amplasarea trotinetelor electrice de către operator pe domeniul public al Municipiului Târgu Mureș se face în baza Avizului de ocupare temporară a domeniului public cu trotinete electrice. Avizul de ocupare temporară a domeniului public se eliberează pe baza cererii depuse în acest sens de către operator la registratura Municipiului Târgu Mureș. Cererea trebuie să fie însoțită de o documentație, care va conține:

a) datele de identificare ale operatorului, copie după certificatul de identitate fiscală și certificat

de înregistrare la Oficiul Registrul comerțului, dovada punctului de lucru, în cazul în care există, datele de identificare ale reprezentantului legal, datele de contact (email, telefon);

b) numărul de trotinete electrice care alcătuiesc flota operatorului pentru care se solicită punerea

în circulație;

c) specificațiile tehnice ale trotinetelor electrice, anul de fabricație, precum și durata estimată de viață a acestora, cartea tehnică a trotinetelor electrice, schița cu dimensiunile trotinetei electrice;

d) modalitatea și intervalul de timp în care acestea sunt verificate din punct de vedere tehnic;

e) regulamentul de funcționare a sistemului de închiriat trotinete electrice;

f) dovada informării utilizatorilor privind circulația pe drumurile publice a trotinetelor electrice și condițiile de utilizare a flotei de trotinete electrice în condiții de siguranță pe domeniul public prin intermediul platformei online de închiriere și contractul de închiriere încheiat cu utilizatorul;

g) un set de planșe foto actuale pentru fiecare locație de amplasare a trotinetelor de către operator

însoțită de coordonatele GPS și capacitatea de trotinete aferentă acesteia.

h) dovada deținerii asigurării de răspundere civilă și pentru accidente, cu efect pentru utilizatorii

trotinetelor electrice.

**(2)** După depunerea documentației complete prevăzute la alin. (1), se va emite Avizul de ocupare temporară a domeniului public, care va conferi dreptul de a utiliza suprafața necesară și numărul de trotinete solicitat pentru o perioadă de 6 luni cu posibilitate de prelungire, dar nu mai târziu de 31 decembrie pentru anul în curs.

**(3)** Cererea pentru eliberarea Avizului de ocupare temporară a domeniului public cu trotinete electrice se depune cu 30 de zile înainte de data de ocupare solicitată, anexându-se documentele justificative menționate la alin. (1).

**(4)** Serviciul Public Administrația Domeniului Public poate stabili numărul minim și maxim de trotinete electrice care sunt puse în circulație pe domeniul public de către operatori în funcție de evoluția utilizării acestora pe domeniul public al Municipiului Târgu Mureș.

**Art. 9.**

**(1)** Taxa aferentă Avizului pentru ocuparea temporară a domeniului public cu trotinete electrice se stabilește anual, prin Hotărâre a Consiliului local, în conformitate cu art. 30 din Legea nr. 273/2006 privind finanţele publice locale, cu modificările și completările ulterioare și în condițiile Legii nr. 227/2015 privind Codul fiscal, cu modificările și completările ulterioare.

**(2)** Plata taxei pentru ocuparea temporară a domeniului public cu trotinete electrice se face anticipat pentru luna următoare, până cel târziu în ultima zi lucrătoare a lunii în curs. După această dată se vor percepe majorări de întârziere, în conformitate cu Legea nr. 207/2015 privind Codul de procedură fiscală, cu modificările și completările ulterioare, pentru obligaţiile fiscale datorate bugetelor locale, până la data plăţii integrate a debitului.

**(3)** Neplata la termen a 3 luni consecutive duce la anularea avizului pentru ocuparea temporară a domeniului public cu trotinete electrice, urmare căruia operatorul are obligaţia ca în termen de 48 ore să elibereze amplasamentele/stațiile.

**(4)** Plata taxei de ocupare temporară a domeniului public cu trotinete electrice se va efectua în contul nr. RO17TREZ47621330250XXXXX al Municipiului Târgu Mureș – Serviciul public Administrația Domeniului Public, deschis la Banca Naţională, Trezoreria Mureș, cod fiscal 4322823, sau la casieria instituţiei.

**(5)** Utilizarea domeniului public de către operatori în lipsa Avizului de ocupare temporară a domeniului public prevăzut la art. 8 alin. (1) este interzisă. În această situație, operatorii vor fi considerați ocupanți abuzivi ai domeniului public, iar autoritatea publică locală va acționa în conformitate cu prevederile legii pentru ridicarea de pe domeniul public a trotinetelor electrice și aplicarea sancțiunilor contravenționale.

**CAPITOLUL IV**

**Obligațiile operatorilor**

**Art. 10.**

**(1)** Flota de trotinete electrice pentru care se solicită aprobarea utilizării domeniului public trebuie să îndeplinească toate criteriile tehnice prevăzute de legislația în vigoare privind buna funcționare a acestora, precum și să dispună de toate accesoriile necesare pentru circulația în siguranță pe drumurile publice.

**(2)** Operatorul este direct răspunzător de prevederile alin. (1), precum și de obținerea și respectarea tuturor avizelor și autorizațiilor prevăzute de prezentul Regulament și de legislația specifică în vigoare, precum normele de protecția muncii și normele de securitate la incendiu și protecţie civilă.

**(3)** Este recomandat ca operatorul de flotă de trotinete electrice să ofere două tipuri deasigurare cu efect pentru utilizatorii care utilizează trotinetele electrice, pentru timpul în care aceștia le utilizează, astfel:

a) asigurare utilizator de răspundere civilă, în măsura în care utilizatorul a respectat legislația în vigoare și cerințele operatorului de trotinete electrice;

b) pentru accidente rutiere rezultate în invaliditatea permanentă sau decesul utilizatorului, în măsura în care utilizatorul a respectat legislația în vigoare și cerințele operatorului de trotinete electrice.

**Art. 11.**

**(1)** Operatorul se obligă să informeze utilizatorii privind condițiile de circulație pe drumurile publice a trotinetelor electrice și condițiile de utilizare a flotei de trotinete electrice în condiții de siguranță pe domeniul public.

**(2)** Operatorul se obligă să semnalizeze corespunzător locurile special amenajate parcării trotinetelor electrice.

**Art. 12.**

**(1)** Trotinetele electrice care circulă pe drumurile publice trebuie să fie echipate cu mijloace de iluminare și dispozitive reflectorizant-fluorescente. Este interzisă circulația acestora pe timp de noapte fără aceste mijloace și dispozitive în stare de funcționare.

**(2)** Mențiunile referitoare la numele operatorului trebuie să fie vizibil inscripționate pe trotinetele electrice.

**Art. 13.** Operatorul flotei de trotinete electrice are obligaţia de a participa la întâlnirile organizate

de către Municipiul Târgu Mureș având ca scop analiza modalității de funcționare a sistemului de trotinete electrice, a problemelor apărute, a propunerilor de îmbunătățire, a gradului de satisfacție a utilizatorilor etc.

**Art. 14.**

**(1)** Operatorul are obligația de a furniza rapoarte cu date agregate privind activitatea trotinetelor electrice la sfârşitul fiecărei luni, începând cu al doilea trimestru de activitate. Acesta are obligația de a oferi informații în privința trotinetelor implicate în evenimente de trafic.

**(2)** Operatorul își exprimă acordul de cooperare în vederea realizării unui sistem de Open Data, care să permită localizarea în timp real a flotei de trotinete electrice, pe o platformă accesibilă publicului, cu respectarea reglementărilor privind protecția datelor cu caracter personal.

**Art. 15.**

**(1)** Operatorul este obligat să ridice trotinetele staționate în locațiile interzise în maxim 180 de minute după ce a fost notificat în prealabil de către autorități.

**(2)** Notificarea precizată la alin. (1) poate fi transmisă de către autorități pe cale scrisă, telefonică, prin e-mail sau prin alte mijloace de comunicare electronică.

**(3)** În cazul în care operatorul nu se conformează cu prevederile alin. (1), trotinetele electrice staționate în locuri interzise vor fi ridicate de pe domeniul public de către Serviciul public Administrația Domeniului Public și depozitate la sediul serviciului.

**(4)** Se aplică o taxă specială pentru ridicarea și depozitarea trotinetelor electrice, în cuantum de:

a) 50 lei/trotinetă, pentru ridicare;

b) 5 lei/zi, pentru depozitare.

**(5)** După achitarea taxelor speciale prevăzute la alin. (4) lit. a) – b), operatorul ridică trotinetele electrice în baza unui proces verbal de predare-primire.

**Art. 16.**

**(1)** Utilizarea trotinetelor electrice în scop publicitar este interzisă.

**(2)** Mențiunile referitoare la codul de identificare și numele operatorului flotei de trotinete electrice trebuie să fie inscripționate pe trotinetele electrice.

**Art. 17.** Este obligatoriu ca materialele, conţinuturile, interfeţele, regulamentul şi toate textele folosite de prestator să fie disponibile în trei limbi: română, maghiară, engleză.

**Art. 18.**

**(1)** Este obligația operatorului să asigure introducerea în aplicaţia mobilă a unei metode de sesizare pentru a putea înştiinţa prestatorul de locul, coordonatele GPS şi posibilitatea de poză a trotinetelor abandonate, facilitând astfel remedierea problemei în 180 minute de lucru.

**(2)** Dovada rectificării situațiilor prevăzute la alin. (1) se comunică de îndată Primăriei Municipiului Târgu Mureș.

**CAPITOLUL V**

**Obligațiile utilizatorului**

**Art. 19.** Pentru a conduce o trotinetă electrică pe drumurile publice, conducătorul acesteia trebuie să aibă vârsta de cel puţin 14 ani, iar casca de protecție este obligatorie pentru conducătorul cu vârstă sub 16 ani, atunci când se deplasează pe partea carosabilă.

**Art. 20.** Se interzice transportul pasagerilor pe trotinete electrice.

**Art. 21.** Se interzice circulația trotinetelor electrice pe drumurile publice pe care se poate circula cu o viteză mai mare de 50 km/h.

**Art. 22.** Trotinetele electrice, atunci când circulă pe drumurile publice, în grup, se conduc numai pe un singur rând.

**Art. 23.** În timpul circulației pe drumurile publice, conducătorul trotinetei electrice este obligat să aibă asupra sa actul de identitate.

**Art. 24.** În timpul circulației pe drumurile publice, conducătorul trotinetei electrice este obligat să respecte semnele și regulile de circulație.

**Art. 25.** În timpul circulației în zone aglomerate, viteza va fi adaptată la limita evitării oricărui pericol.

**Art. 26. Se interzice conducătorului de trotinete:**

**(1)** să circule pe sectoarele de drum semnalizate cu indicatorul având semnificaţia ”Accesul interzis bicicletelor";

**(2)** să circule pe trotuare, cu excepția cazului când pe trotuare sunt amenajate piste speciale destinate bicicletelor și trotinetelor electrice;

**(3)** să circule în timp ce se află sub influența alcoolului, a produselor ori substanțelor stupefiante

sau a medicamentelor cu efecte similare acestora;

**(4)** să se țină de un alt vehicul aflat în mers ori să fie remorcat de un alt vehicul, împins sau tras de o altă persoană aflata într-un vehicul;

**(5)** să transporte o altă persoană:

**(6)** să transporte sau să tragă orice fel de obiecte care prin volumul ori greutatea lor ar putea stânjeni sau periclita conducerea trotinetei electrice ori circulația celorlalți participanți la trafic;

**(7)** să circule cu defecțiuni tehnice la sistemele de frânare;

**(8)** să traverseze drumurile publice pe trecerile destinate pietonilor, în timp ce se deplasează pe

trotineta electrică;

**(9)** să circule pe alte benzi decât cea de lângă bordură sau acostament, cu excepția cazurilor în care, înainte de o intersecție, trebuie să se încadreze regulamentar pentru efectuarea virajului la stânga sau se află într-un sens giratoriu.

**CAPITOLUL VI**

**Sancțiuni contravenționale**

**Art. 27.** Nerespectarea de către utilizatorii trotinetelor electrice a dispozițiilor art. 6, alin. (1) și (3) constituie contravenție și se sancționează cu amendă de la 100 lei la 200 lei.

**Art. 28.** Constituie contravenție și se sancționează **operatorul** cu amendă de la 100 lei la 200 lei următoarele fapte:

**(1)** neîndeplinirea obligației de a ridica trotinetele electrice staționate neregulamentar în termenul prevăzut de art. 15 alin. (1), din prezentul regulament;

**(2)** nerespectarea prevederilor, art. 14 alin. (1) din prezentul regulament.

**Art. 29.** Constituie contravenție și se sancționează **operatorul** cu amendă de la 2.000 lei la 2.500 lei următoarele fapte:

**(1)** utilizarea domeniul public de către operatorii de flote de trotinete electrice fără Avizul Serviciului public Administrația Domeniului Public, dispunându-se totodată și sancțiunea complementară de ridicare a acestora de pe domeniul public.

**(2)** amplasarea pe domeniul public de către operatorii de flote de trotinete electrice a unui număr

mai mare de trotinete electrice decât cel avizat de către Serviciul public Administrația Domeniului Public în baza documentației depuse, dispunându-se totodată și sancțiunea complementară de ridicare a trotinetelor neavizate.

**Art. 30.** În situația în care operatorul înregistrează un număr mai mare de trei sancțiuni contravenționale aplicate pentru faptele prevăzute de art. 26 alin. (2) din prezentul regulament, se dispune anularea avizul de ocupare temporară a domeniului public și interdiciția de a obține un aviz pentru o perioadă de 6 luni, fără restituirea taxelor achitate de către operator.

**Art. 31.** Constatarea contravențiilor și aplicarea sancțiunilor prevăzute de prezentul regulament se fac de către polițiștii locali din cadrul Direcției Poliția Locală a Municipiului Târgu Mureș, conform prevederilor legale în vigoare.

**Art. 32.**

**(1)** Procesul-verbal de constatare a contravenției va cuprinde mențiunile obligatorii prevăzute în O.G. nr. 2/2001, cu modificările și completările ulterioare.

**(2)** Prezentul regulament se completează cu dispozițiile O.U.G. nr. 195 din 2002 privind circulația pe drumurile publice și cu cele ale O.G. nr. 2/2001 privind regimul juridic al contravențiilor, cu modificările și completările ulterioare.